Správa Komisie Rade a Európskemu parlamentu - Osobitná administratívna oblasť Macao: výročná správa za rok 2006 /* KOM/2007/0471 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 14.8.2007 KOM(2007) 471 v konečnom znení SPRÁVA KOMISIE RADE A EURÓPSKEMU PARLAMENTU Osobitná administratívna oblasť Macao: výročná správa za rok 2006 SPRÁVA KOMISIE RADE A EURÓPSKEMU PARLAMENTU Osobitná administratívna oblasť Macao:výročná správa za rok 2006 Pred odovzdaním Macaa Číne v decembri 1999 sa Komisia zaviazala „úzko sledovať a podporovať zavádzanie zásady „jedna krajina, dva systémy“ s cieľom úplne podporovať politickú, hospodársku a kultúrnu autonómiu Macaa.“[1] V roku 2006 Komisia opäť prisľúbila pokračovať vo vydávaní výročných správ o ústavnom, politickom, obchodnom, hospodárskom vývoji a vývoji dvojstranných vzťahov v Macau.[2] Toto je siedma správa od roku 2000. Macao je aj naďalej dôležitým partnerom EÚ s rovnakými hodnotami a záujmami v oblasti hospodárstva, regulácie, vzdelávania, v sociálnej aj v kultúrnej oblasti. Od odovzdania sa vzťahy medzi EÚ a Macaom naďalej prehlbovali a v rámci uvedených oblastí rozširovali, pričom zostali v praktickej rovine a vychádzali z obojstranných záujmov. V priebehu roka 2006 došlo k ďalšiemu posilneniu spolupráce a prehĺbeniu vzťahov medzi EÚ a Macaom. 1. Politický vývoj Politická a ústavná situácia v OAO Macao zostala v roku 2006 stabilná, hoci koniec roka 2006 bol poznačený veľkým vládnym škandálom (pozri nižšie). Návrhy týkajúce sa budúceho ústavného vývoja Macaa boli odložené do roku 2008 alebo na neskôr. V nadväznosti na politický prejav o vývoji v roku 2007 predneseným 16. novembra 2006, výkonný predstaviteľ vlády Macaa Edmund Ho uviedol, že nebude možné zaviesť priame voľby v roku 2009 alebo ihneď po roku 2009 a že by sa mala táto záležitosť najprv dôkladne preskúmať. Uviedol tiež, že návrhy zákonov o úprave systému voľby výkonného predstaviteľa a volieb do zákonodarného zboru v roku 2009 sa zákonodarnému zboru predložia v roku 2008. Európska komisia zobrala na vedomie vyhlásenie pána Ho a teší sa na začiatok uskutočňovania plánu demokratického rozvoja. Vláda a ľud Macaa čelia silnejúcim výzvam, ktoré sú dôsledkom stále rýchlejších zmien v hospodárskej a sociálnej oblasti zaznamenaných od roku 2002. Niektoré problémy sú dôsledkom vlastného úspechu Macaa: blahobyt pre niektorých, ale klesajúce reálne príjmy chudobnejších obyvateľov, tlaky plynúce z rýchlych sociálnych zmien, vonkajšie faktory a náklady v dôsledku tohto celkového vývoja. Jedna štvrtina z pracovných síl predstavujú v súčasnosti dovezené pracovné sily. Miestni obyvatelia, ktorí stratili svoju prácu, vyjadrujú svoju nespokojnosť. Rozmach Macaa spôsobuje zrýchlenie rastu nákladov na život, najmä v súvislosti s nehnuteľnosťami, ktoré rastú rýchlejšie ako platy chudobnejších skupín obyvateľstva, čím sa znižuje ich reálna hodnota príjmu. Veľké stavebné projekty menia charakter Macaa, pričom vytvárajú tlaky na životné prostredie. Nárast počtu automobilov a motocyklov v úzkych uličkách Macaa má za následok dopravné zápchy a znečistenie. Pred miestnou administratívou vyvstáva výzva optimalizovať riadenie systému sociálneho zabezpečenia, aby zo štedrej vládnej schémy sociálnych dávok čerpali tí, ktorí to potrebujú, ako aj výzva zlepšiť regulačný rámec a podmienky pre dovezené pracovné sily. Uvedené tlaky viedli 1. mája 2006 k značným verejným protestom, kde boli vyjadrené sťažnosti na adresu vládnej politiky v oblasti pracovného trhu a odzneli názory, že vláda toleruje nelegálnych pracovníkov a že Macao tento problém dostatočne nerieši. Nepokoje, ktoré sa počas demonštrácií vyskytli, naznačujú, že sa nahromadila vážna nespokojnosť, ktorá sa však zjavne obmedzuje na skupiny obyvateľstva, ktoré z rastúceho hospodárstva a pracovného trhu neprofitujú. V decembri 2006 sa udial vážny vládny škandál, keď došlo k zatknutiu jedného z hlavných predstaviteľov Macaa, ministra dopravy a verejných prác, pána Ao Man-longa, podozrivého z korupcie. Zatknutý bol údajne na základe spoločného protikorupčného vyšetrovania Hongkongu a Macaa. Od návratu Macaa pod čínsku vládu v roku 1999 je Ao najvyšším predstaviteľom, ktorý bol zatknutý pre podozrenie z korupcie. Výkonný predstaviteľ Macaa Edmund Ho v oznámení o zatknutí uviedol, že existujú dôkazy o tom, že Ao bol zapojený do korupcie a zneužil svoje právomoci na osobné obohatenie. Ao bol vo vláde Macaa od odovzdania v roku 1999 zodpovedný za infraštruktúru, pozemkový fond, dopravu a environmentálne projekty. Tlač v širokej miere podrobila kritike nedostatok transparentnosti, pokiaľ ide o systém Macaa nakladania s pozemkovým fondom a mechanizmus verejného obstarávania prác. Uvedené otázky vyvolávajú určité obavy pokiaľ ide o ich celkový dosah na socio-ekonomickú štruktúru Macaa. Komisia vyjadruje nádej, že vláda OAO prijme všetky primerané opatrenia na riešenie uvedených problémov. Pokiaľ ide o vonkajšie vzťahy, Macao aj naďalej zohrávalo úlohu sprostredkovateľa medzinárodných vzťahov Číny s Portugalskom a po portugalsky hovoriacimi krajinami prostredníctvom mechanizmov riadených v súčinnosti s ústrednou vládou Čínskej ľudovej republiky. V septembri Macao hostilo druhu ministerskú konferenciu v rámci fóra hospodárskej spolupráce medzi Čínou a po portugalsky hovoriacimi krajinami. Macao tiež v októbri 2006 hostilo Hry po portugalsky hovoriacich krajín. 2. Hospodársky rozvoj V roku 2006 Macao patrilo k najrýchlejšie sa rozvíjajúcim ekonomikám sveta. Po miernom zvýšení o 6,9 % v roku 2005, HDP v roku 2006 vzrástlo o 16,6 % v reálnom vyjadrení. Hospodársky rast bol podnecovaný príjmami z hazardných hier, rozmachom v oblasti investícií a stavebníctva, silnou spotrebou, rastúcim vývozom tovarov a služieb. Hospodársky rozvoj nabral tempo s výstavbou a otvorením nových kasín, ďalších zariadení herného priemyslu a výstavbou hotelov a obytných budov. Návštevnosť aj naďalej medziročne dosahuje nové rekordy od liberalizácie režimu hazardných hier a liberalizácie a predĺženia režimu pre návštevníkov z pevniny zo strany pevninskej Číny v roku 2002. Odhaduje sa, že Macao týždenne navštívi okolo 500 000 návštevníkov, čo sa rovná jeho celkovému počtu obyvateľov. Ku koncu roka 2006 nezamestnanosť klesla na najnižšiu úroveň (3,5 %) od odovzdania, zatiaľ čo inflačné tlaky sa začali vo zvýšenej miere prejavovať najmä v sektore nehnuteľností. V roku 2006 príjem na obyvateľa v Macau po prvý raz údajne prekročil príjem na obyvateľa v Hongkongu. Pre OAO Macao je však typická výrazná a prehlbujúca sa nerovnosť príjmov. Celkové príjmy z hazardných hier v roku 2006 v Macau prekročil rovnaké príjmy Las Vegas, čím sa Macao stalo najväčším trhom s hazardnými hrami na svete. Macao sa usiluje o rozšírenie hospodárskych činností do sektorov nesúvisiacich s hazardnými hrami, ako napríklad konferenčné služby a výstavníctvo, rekreačné pobyty, cestovný ruch zameraný na šport a kultúru. Obrovský rast príjmov kasín však znamená, že podiel tohto sektora na ekonomike sa aj naďalej zväčšuje. Súkromný sektor sa v priebehu roka podujal na niekoľko projektov rozvoja v oblasti nehnuteľností. Po dokončení týchto projektov počas nasledujúcich niekoľkých rokov sa očakáva, že sa celkový počet hotelových izieb strojnásobí. Do prevádzky sa uvedú ďalšie nové kasína, čím sa zvýši počet zariadení pre hazardné hry a ich kapacita. Pre budúcnosť to však môže znamenať hrozbu prevahy ponuky nad dopytom. Vývoz tovaru sa po prudkom poklese v roku 2005 v roku 2006 spamätal, potom ako došlo k odstráneniu globálnych vývozných kvót na textil. Domáci vývoz, ktorý sa skladá najmä z textilu a odevov, ktoré predtým podliehali obmedzeniam, sa v prvej polovici roka 2006 zvýšil o viac ako 50 %. Spolu s rozsiahlymi investíciami a spotrebou sa aj naďalej zvyšoval dovoz, čo malo za následok zvýšenie deficitu obchodnej bilancie. Podiel výroby na HDP Macaa v roku 2006 predstavoval iba 5 %. Rozpočtové príjmy aj naďalej zaznamenali veľmi vysoký rast v dôsledku značného zvýšenia príjmov z dane z hazardných hier. Obrovský a rastúci prebytok rozpočtu umožnil vláde OAO Macao uskutočniť investície do dlhodobých programov rozvoja hospodárstva, infraštruktúry a školstva. Medzi hlavné dlhodobé projekty patrí vybudovanie ľahkej železnice ako systému rýchlej hromadnej dopravy, obnova rozvoja mesta a získavanie pôdy odvodňovaním morského dna. Dôsledkom silnej ekonomiky je nedostatok pracovnej sily, najmä pokiaľ ide o kvalifikovanú pracovnú silu v stavebníctve a sektore služieb. Počas roka 2006 sa výrazne zvýšil dovoz pracovnej sily o viac ako 60 %, čo predstavuje nárast o viac ako 50 000 pracovníkov. Väčšina dovezenej pracovnej sily je zamestnaná v stavebníctve, službách a sektore hazardných hier. Hlavnými zdrojmi dovozenej pracovnej sily je pevninská Čína a odnedávna aj Hongkong. Miera nezamestnanosti aj naďalej klesá na veľmi nízku úroveň (3,5 % v poslednom štvrťroku 2006). Vyskytujú sa známky toho, že hospodárstvo a vláda Macaa budú čeliť zvyšujúcemu sa počtu ťažkostí, ak budú chcieť dosiahnuť udržateľný rozvoj; bude treba sa vyrovnať s rastúcimi nákladmi a vonkajšími vplyvmi (životné prostredie, dopravné zápchy, sociálne rozdiely), ktoré prináša hospodársky rozmach; na uspokojenie dopytu bude potrebné rozšíriť kapacitu v oblasti infraštruktúry a ľudských zdrojov; a rozšíriť úzku hospodársku základňu smerom k dosiahnutiu jej rôznorodosti. 3. Obchod a otázky týkajúce sa jednotlivých sektorov Práva v oblasti duševného vlastníctva. Hoci Európska komisia oceňuje pokračujúce úsilie Macaa pri aktualizácií legislatívneho rámca a štruktúry na presadzovanie ochrany práv duševného vlastníctva, je aj naďalej znepokojená pokiaľ ide o porušovanie práv duševného vlastníctva v niektorých sektoroch. Najvýraznejšie sa to prejavuje v prípade spoločností montujúcich televízne antény, ktoré už niekoľko rokov poskytujú pirátske televízne signály európskych a amerických programov a porušujú tak práva vysielacej spoločnosti Macau Cable TV, ktorá je vlastníkom vysielacej licencie. Po dlhoročných súdnych sporoch, intervenciách vlády a po opakovanom diplomatickom úsilí EÚ a hostiteľských krajín držiteľov práv sa zdá, že spor o práva duševného vlastníctva nakoniec dospeje k riešeniu tak, že Macau Cable TV sa dostane do vlastníctva jednej z miestnych spoločností montujúcich televízne antény. Komisia vyjadruje nádej, že nové vlastnícke štruktúry povedú k náprave predchádzajúceho zneužívania práv duševného vlastníctva, pokiaľ ide o obsah vysielania a bude túto situáciu monitorovať. Opatrenia na zamedzenie prania špinavých peňazí Európska komisia víta úsilie Macaa zdokonaliť svoj právny rámec na zamedzenie prania špinavých peňazí a terorizmu. Právne predpisy v týchto oblastiach boli prijaté v apríli 2006. V priebehu roka bol za účelom zvýšenia dozoru zriadený nový vládny úrad zameraný na finančné spravodajstvo v oblasti boja proti praniu špinavých peňazí a proti financovaniu terorizmu. Vzhľadom na obrovské a stále rastúce sumy v hotovosti, ktoré prechádzajú cez kasína Macaa, si táto záležitosť bude vyžadovať neustálu pozornosť zo strany miestnych úradov. Banco Delta Asia. V priebehu roka 2006 vláda Macaa pokračovala v „administratívnom“ spravovaní Banco Delta Asia, ktorá bola v roku 2005 ministerstvom financií USA obvinená z prania peňazí v mene KĽDR/Severnej Kórey. Pokiaľ ide o túto záležitosť medzinárodného významu, vláda Macaa údajne udržiavala úzke vzťahy a pokračovala v spolupráci so svojim hlavnými partnermi, najmä s USA a pevninskou Čínou. Smernica EÚ o zdaňovaní príjmu z úspor. V roku 2006 vyjadrila Komisia záujem začať prieskumné rozhovory s vládou OAO Macao s cieľom podporiť zavedenie opatrení ekvivalentných s ustanoveniami smernice ES o zdaňovaní príjmu z úspor. V súlade s politikou Komisie podporujúcou uplatňovanie medzinárodne akceptovaných a osvedčených zásad verejnej správy v daňovej oblasti v takom širokom meradle, ako je to len možné, Komisia navrhuje spolupracovať s Macaom na zvýšení transparentnosti a výmene informácií, posilnení opatrení na presadzovanie práva a zabránenie porušovaniu daňovej disciplíny, najmä však na podpore uplatňovania opatrení ekvivalentných s tými, ktoré sa uplatňujú v rámci EÚ v súvislosti so zdaňovaním príjmu z úspor. Komisia by privítala súhlasné vyjadrenie vlády OAO nadviazať v tejto oblasti prieskumné rozhovory na pracovnej úrovni. V roku 2006 začala medzi pevninskou Čínou a Macaom štvrtá fáza Dohody o užšom hospodárskom partnerstve (CEPA). V zmysle Dodatku III k dohode CEPA (CEPA IV), ktorý bol podpísaný v júni 2006, bolo zavedených 13 nových liberalizačných opatrení na podnikanie v oblasti služieb, čím sa podnikom z Macaa otvorilo celkovo 26 sektorov služieb v pevninskej Číne. Za účelom uľahčenia obchodu a investovania došlo k zavedenie nových oblastí spolupráce, vrátane práv duševného vlastníctva, služieb vo výstavníctve a čínskej medicíne. Všetky opatrenia nadobudli účinnosť 1. januára 2007. Životné prostredie . Je všeobecne známe, že akou veľkou prioritou EÚ je riešenie otázky klimatických zmien, znečistenia vzduchu a vôd. Komisia verí, že medzinárodná cezhraničná spolupráca v tejto oblasti je dôležitá a prináša celosvetový prospech. Komisia je pripravená spolupracovať s Macaom, pomáhať mu a povzbudzovať ho k implementácii takýchto opatrení a preveriť možnosti trojstrannej spolupráce s pevninskou Čínou. 4. Vzťahy medzi EÚ a Macaom a ich vzájomná spolupráca S cieľom sformulovať svoje návrhy vzťahov medzi EÚ a Macaom v budúcnosti, Komisia 26. októbra 2006 prijala oznámenie „Európska únia, Hongkong a Macao: možnosti spolupráce na roky 2007 – 2013“[3], ktoré bolo schválené v záveroch Rady z 12. decembra. V oznámení boli uvedené kľúčové sektory budúcej spolupráce: obchod a clá, financie, prepojenia medzi jednotlivcami (a akademickými obcami), doprava, životné prostredie, zdravie a bezpečnosť potravín. Navrhuje sa tu takisto zavedenie neustáleho dialógu medzi Komisiou a OAO Macao o záležitostiach patriacich do ich kompetencie. Rada prijala 21. decembra 2006 nástroj financovania spolupráce s priemyselnými krajinami a inými krajinami a územiami s vysokými príjmami vrátane Macaa. Komisia prerokuje a dohodne sa s Macaom na prvkoch programu spolupráce, ktorý sa bude financovať z tohto nástroja. Ten začne fungovať na konci roku 2007. Predseda EK Barroso prijal 19. júna 2006 výkonného predstaviteľa Macaa Edmunda Hoa v Bruseli. Obidvaja lídri sa dohodli na tom, že „Macao a Európska únia by mali pokračovať v rozvíjaní, rozširovaní a prehlbovaní spolupráce v oblastiach spoločného záujmu“. Dohodli sa na udržiavaní úzkych vzťahov na všetkých úrovniach a zabezpečení pozitívneho vývoja vzájomných vzťahov, rýchlom a efektívnom rozpoznávaní problémov a nových príležitostí a reagovaní na ne. Výkonný predstaviteľ Macaa Edmund Ho sa tiež v Bruseli stretol s najvyššími predstaviteľmi Európskeho parlamentu. Spolupráca medzi EÚ a Macaom v colnej oblasti, v oblasti tlmočníctva a odborného vzdelávania pokračovala aj v roku 2006. V rámci programu AENEAS boli schválené finančné prostriedky pre iniciatívu MIGRAMACAU na financovanie odborného vzdelávania imigračných úradníkov Macaa. V januári 2006 sa uskutočnilo stretnutie readmisného výboru EÚ – Macao, kde došlo k preskúmaniu uplatňovania readmisnej dohody medzi EÚ a Macaom a ďalších foriem spolupráce v oblasti prisťahovalectva. Európska komisia zaznamenala, že tradične silné zastúpenie spoločností z EÚ v Macau je na ústupe; Európska komisia vyjadruje nádej, že sa rovnakým spôsobom dodržiavajú podmienky pre všetkých účastníkov, ktorí hľadajú obchodné príležitosti v OAO Macao. Kancelária Európskej komisie akreditovanej v Macau (so sídlom v Hongkongu) udržiaval rozsiahle vzťahy a styky s Macaom a uskutočňovala tam pravidelné návštevy. V priebehu roku EK realizovala aktívny a široký informačný program určený verejnosti, ktorého cieľom bolo sprostredkovať macajským médiám a spoločnosti hodnoty, o ktoré sa opiera EÚ, jej politiku v hospodárskej, regulačnej, sociálnej, vzdelávacej a kultúrnej oblasti. Komisia tiež obnovila svoju zmluvu s univerzitou v Macao, ktorá je hostiteľom európskeho informačného strediska. [1] Oznámenie Komisie Rade a Európskemu parlamentu „EÚ a Macao: po roku 2000“, Brusel, 12.11.1999, KOM (1999) 484 v konečnom znení. [2] „Európska únia, Hongkong a Macao: možnosti spolupráce na roky 2007 – 2013“. Oznámenie Komisie Rade a Európskemu parlamentu. KOM (2006) 648 v konečnom znení z 26.10.2006. [3] „Európska únia, Hongkong a Macao: možnosti spolupráce na roky 2007 – 2013“. Oznámenie Komisie Rade a Európskemu parlamentu. KOM (2006) 648 v konečnom znení z 26.10.2006.